
Indledning.


Klima Katastrofe Manifest.


Enhver forandring af samfundet begynder med, at nogen konstaterer, at der er noget galt. Dernæst kommer en fase med analyser og diskussioner: Kan eller skal der overhovedet gøres noget? Hvad kan der gøres? Hvem skal gøre det? Hvordan?


Denne bog tilbyder det eneste, ungdommen ikke har: Mange års erfaringer bundet op på teoretiske indsigter. Civilisationen er på vej mod sin undergang. Vi seniorer har højst 10-20 år foran os. Det er værre for jer unge! Vi kan kun overleve katastrofen, hvis vi griber ind med alle midler hurtigst muligt. Hvis der ikke sker noget nu, bliver alt andet ligegyldigt.


Klimaet forandrer sig for øjnene af os. Resultatet er umuligt at forudse. En af mulighederne er istid i Europa. En anden mulighed er, at høsten slår fejl samtidigt i det meste af verden. Vi risikerer, at der kommer så mange ulykker tæt efter hinanden, at samfundene ikke magter at hjælpe så mange mennesker på én gang. Det vil uvægerligt medføre kaos og store menneskelige lidelser.


Der er intet perspektiv i jeres liv, intet at se frem til – takket være 50 års ”lai-sisez-faire-politik”: 50 år, hvor udviklingen har været styret af ”markedet”, stærke økonomiske kræfter, som forhindrede, at der blev foretaget de nødvendige samfundsmæssige forandringer.


Jeres politikere har løjet for jer: Der er ikke styr på klimaet. Det er ikke en krise. Det løser ikke sig selv. Det er ikke et teknisk problem. Problemet er politisk. I bliver nødt til at tage sagen i egne hænder og gøre oprør! Ingen gør det for jer!.


Jordkloden skal nok overleve, men hvis klimaet får lov til at udvikle sig, så bliver livet umuligt at leve for unge mennesker – først i de fattige, varme lande – så for alle mennesker i alle lande. Det begynder at kunne mærkes i jeres levetid - hurtigere end I kan forestille jer.


Alle, der lever i dag, vil blive ramt! I Unge bliver hårdest ramt - hårdere for hvert år resten af jeres levetid!


Tag diskussionen! Gør oprør, men hold fast ved demokratiet. Det skal bare justeres op til en ny standard: Vi kræver et reelt folkestyre med lige magt til alle borgere, reel frihed, frihed for frygt, lighed og solidaritet - og klimaet som højeste prioritet.


Vi henter inspiration i Bibelen!


Afvis enhver beskyldning om, at I vil indføre ”proletariatets diktatur”, kommunisme, eller andre skræk-scenarier fra den kolde krig. Det virkede dengang. Lad det ikke ske igen. I er ganske almindelige mennesker – hverken dumme eller onde! I henter jeres inspiration i Bibelen – det kan der vel ikke være noget forkert ved?


Hvis vi vil overleve, skal vi leve som de første kristne!


Hvis vi vil overleve, så skal vi leve som de første kristne. Så enkelt er det. Det er det, I skal overbevise verden om! I må ikke være fordomsfulde: Vi kan ikke være enige om alt. Vi skal samle os om klimaet! Alle skal kunne komme med under fanerne, høj som lav: Politikere fra højre og venstre, dommere, ingeniører, borgere, bønder, unge og gamle, alle..


Jeg håber, at mange vil læse bogen og følge min opfordring. Jeg er ikke den første, der opfordrer til oprør, som I vil se. Jeg håber, at det lykkes denne gang.


Alternativet er skræmmende!









Manifest:


Vi anser følgende udsagn for alment gyldige, universelle sandheder, som hver især kan begrunde et oprør:


•Menneskene er ramt af en katastrofe.


•Årsagen er produktion med kul, olie og gas!


•Jordens temperatur stiger ukontrolleret.


•Det haster


•Det er endnu ikke for sent at standse udviklingen.


•Hvis det ikke lykkes, vil alt andet være forgæves.


Vi skal ikke vente på ny teknologi!


Samfundet har alt, hvad der skal til:


•Vi har Penge nok


•Vi har Teknologi nok


•Vi har Ekspertise nok


•Vi har Arbejdskraft nok


Vi har alt – undtagen magten!


Vi ser magtesløse til, mens de forkerte kræfter styrer verden. En lille klike mennesker afgør, hvordan verdens penge, teknik, arbejdskraft og ekspertise skal anvendes. Der er tilstrækkeligt mange dygtige mennesker til, at vi kan frelse klimaet. De adlyder bare ordrer fra de forkerte. Nu skal de adlyde en anden stemme (Ungdommens stemme) og være med til at skabe forandring!


Ressourcerne bliver anvendt forkert.


Atmosfærens temperatur stiger, fordi der udledes drivhusgasser til den. Udviklingen er løbet løbsk under den kolde krig. Der er tusindvis af gode forslag, som ikke er blevet realiseret – på grund af politisk modstand eller ”manglende finansiering”. Vi har hele tiden kendt de tekniske løsninger: Vindturbiner til elektrisk energi, højspændingsledninger og kabler til transport af energi, elektriske motorer til at omsætte energien til bevægelse, og kemiske fabrikker til at fremstille brændstoffer som brint, der ikke forurener atmosfæren. De tekniske løsninger har været der altid – de er bare ikke blevet brugt.


Alle metoder er prøvet – undtagen oprør.


Alle metoder er prøvet for at få politikerne til at redde jorden, dens klima og dens befolkning. Med én undtagelse: Et regulært oprør. Det er foreslået flere gange - men det er ikke prøvet i praksis. Mange har opfordret til oprør uden at det har fået alvorlige konsekvenser. Omgivelserne kunne ikke se og forstå faren. Men nu er det alvor! Bare følg med i nyhederne!


Vi kan ikke forhandle med naturens kræfter og love, men vi kan forhandle om samfundets indretning, og hvis det ikke giver resultat, så kan vi gøre oprør.


Ungdommen som forandrende kraft.


Der er kun én eneste kraft, der kan gennemføre et oprør: Ungdommen. En ungdom forenet på tværs af alle hidtidige grænser: Geografiske, politiske, religiøse, etniske – alle grænser af enhver art skal brydes og reduceres til ingen ting. Der er ikke noget nyt i, at ungdommen gør oprør. Det er på høje tid, at det sker igen!


Fortidens erfaringer:


Samfundet kan ikke forandres indefra.


Der er ikke gjort noget effektivt for klimaet i 20 år. Vores problemer er mindst 50 år gamle. Det er sørgeligt, men sandt! Derfor kan vi roligt regne med, at det, der var en udfordring for 25 år siden, det er også en udfordring i dag.


Også dengang var der folk, der opfordrede til oprør. Vi kan roligt bruge deres erfaringer og bygge videre på dem!


Blandt de mennesker, der har opfordret til oprør, før vi nu gør det, er der to, som fortjener al ære og respekt: Stéphane Hessel fra Frankrig og Niels I. Meyer fra Danmark.


Disse to fremragende begavelser har begge anvist veje til et langt mere demokratisk samfund og opfordret til oprør. Begge er glemt, som så mange andre før og efter dem.


Så længe oprøret ikke er startet, så længe bliver de gode forslag ignoreret, syltet eller kun modslæbende efterkommet!!


Stéphane Hessel: Bliv Indigneret, gør oprør.


I 2010 udgav franske Stéphane Hessel, dengang 94 år gammel, en bog med titlen ”Indignez-vous”, på dansk: ”Gør oprør”, og det er, hvad bogen handler om: Oprør.


Stéphane Hessel var ikke en hr. hvem som helst. Han var en højt respekteret diplomat og beundret veteran fra den franske oprørsbevægelse under tyskernes besættelse af Frankrig 1940-44. Han havde været med i forreste linje, var blevet fanget af tyskerne, og havde været i KZ-lejr, hvorfra han på mirakuløs vis var flygtet 2 gange. Efter krigen fik Hessel en høj uddannelse og arbejdede som diplomat. Hessel var idealist, så det meste af tiden arbejdede han for det nyoprettede FN. Efter få år forlod Hessel FN. Han havde opgivet troen på, at man kunne forandre verden ”indefra”. Der blev efter hans mening ansat alt for mange funktionærer, der kun stræbte efter en vellønnet post.


Miljø-katastrofen kunne være undgået.


Hessel gengiver i sin bog dele af modstandsbevægelsens demokratiske ideer sammen med sine egne. De er mere aktuelle nu end nogen sinde. Hvis de var blevet gennemført i sin helhed, kunne vi have fået en helt anden demokratisk udvikling, end den der førte til dagens katastrofe.

